สรรพากรเพิ่มดีกรีล่าภาษีเปิดให้ธุรกิจแก้ไขไม่ปรับ
สรรพากรเพิ่มประสิทธิภาพรีดภาษี เปิดทางผู้ประกอบการกลับใจ
20 ส.ค. 2554

สรรพากรเพิ่มประสิทธิภาพรีดภาษี เปิดทางผู้ประกอบการกลับใจ
นางจิตรมณี สุวรรณพูล รองอธิบดีกรมสรรพากร เปิดเผยว่า กรมอยู่ระหว่างยกเครื่องการจัดเก็บภาษีทั้งระบบ รวมทั้งเพิ่มประสิทธิ ภาพการและขยายฐานการจัดเก็บภาษี และสร้างแรงจูงใจให้ประชาชนเสียภาษีอย่างถูกต้อง ทั้งนี้กรมได้ร่วมมือกับสภาอุตสาห กรรมแห่งประเทศไทย (ส.อ.ท.) และสภาหอการค้าแห่งประเทศไทยจัดทำคู่มือการเสียภาษีสำหรับผู้ประกอบการ 12 ประเภท เพื่อลดความผิดพลาดในการเสียภาษีให้มีการจ่ายภาษีที่ถูกต้อง 
ขณะเดียวกัน ได้มีการรวบรวมข้อผิดพลาดในการเสียภาษีให้ผู้ประกอบการแต่ละธุรกิจให้มีความระมัดระวัง และจัดทำแผนที่การเสียภาษี ซึ่งจะระบุแต่ละประเภทธุรกิจ โดยจะมีการจำแนกลักษณะรายได้ว่าจะต้องเสียภาษีตามกฎหมายในรูปแบบใด และค่าใช้จ่ายประเภทใดที่ได้รับการยกเว้น ซึ่งจะเปิดตัวคู่มือการเสียภาษีอย่างเป็นทางการในเดือน ต.ค.นี้ 
นางจิตรมณี กล่าวว่า ในช่วงแรกจะเปิดทางให้ผู้เสียภาษีแต่ละประเภทธุรกิจไปทบทวนการจ่ายภาษีตัวเองว่าถูกต้องตามคู่มือหรือไม่ และให้มายื่นแก้ไขปรับปรุงการจ่ายภาษีใหม่ด้วยตัวเอง โดยไม่ต้องเสียค่าเบี้ยปรับ แต่ถ้าหากเพิกเฉยและกรมสรรพากรตรวจสอบพบ จะมีการออกหมายเรียกเพื่อตรวจสอบภาษีย้อนหลัง 5 ปี 
“ที่ผ่านมามีธุรกิจขนาดกลางและขนาดเล็กจำนวนมากที่จ่ายภาษีไม่ถูกต้อง การจัดทำคู่มือจะทำให้มีการจ่ายภาษีอย่างถูกต้อง” นางจิตรมณี กล่าว
นอกจากนี้ กรมสรรพกรได้ลงทุนพัฒนาระบบไอทีมาเชื่อมโยงฐานข้อมูลกับหน่วยงานต่างๆ ทั้งธนาคารแห่งประเทศไทย (ธปท.) และกระทรวงพาณิชย์ รวมทั้งระบบเชื่อมโยงระบบการจ่ายภาษีระหว่างบริษัทที่มีการซื้อขายหรือทำธุรกิจกันว่าตรงกันหรือไม่ ซึ่งจะทำให้การตรวจสอบภาษีโปร่งใสมากขึ้นและเพิ่มข้อมูลพื้นฐานในการจัดเก็บที่ถูกต้องมากขึ้น รวมทั้งต้องสร้างทัศนคติดีการจ่ายภาษี ซึ่งปัจจุบันมีการแจกสติ๊กเกอร์ให้กับร้านค้าว่าจ่ายภาษีแล้วเพื่อสร้างความภูมิใจและจูงใจให้ร้านค้าอื่นๆจ่ายภาษีด้วย 
ปัจจุบันมีการยื่นภาษีเงินได้บุคคลธรรมดาเพียง 10 ล้านคน และเสียภาษีจริงเพียง 3 ล้านคน จากแรงงาน 35 ล้านคน และมีบริษัทจดทะเบียนกับกระทรวงพาณิชย์ 3 ล้านราย แต่ปรากฏว่ายื่นแบบเสียภาษีรายได้นิติบุคคลเพียงไม่กี่หมื่นราย ขณะที่ในปีงบประมาณ 2555 กรมสรรพากรต้องเก็บรายได้เพิ่มเป็น 1.5 ล้านล้านบาท จากปีงบประมาณ 2554 ที่คาดว่าจะเก็บรายได้ 1.3 ล้านล้านบาทแต่เป้าหมายรายได้ที่ชัดเจนคงต้องหารือกันอีกครั้ง เพราะต้องรอความชัดเจนเรื่องนโยบายการลดภาษีนิติบุคคลจาก 30% เหลือ 23% ในปี2555 ของรัฐบาลชุดใหม่ ซึ่งกรมประเมินว่าถ้าลดภาษีนิติบุคคลทุกๆ 1% จะกระทบรายได้ประมาณ 1.5 หมื่นล้านบาท